Diari Oficial de la Generalitat Valenciana


Sumari del DOGV 4659, del 29-12-2003 (2003/13359)

RESOLUCIO de 12 de desembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de finançament i execució d'obres d'urbanització de la primera fase dotacional pública del Parc Logístic de Riba-Roja de Túria, realitzat entre l'Institut Valencià d'Habitatge, SA i la Conselleria d'Obres Públiques, Urbanisme i Transports.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4659

Data del DOGV
:   29-12-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/13677


Data del document
:   12-12-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Institut Valencià de Vivenda
    * Conselleria Obres Públiques, Urbanisme i Transports
    * Riba-roja de Túria
    * urbanització
    * cooperació administrativa

RESOLUCIO de 12 de desembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de finançament i execució d'obres d'urbanització de la primera fase dotacional pública del Parc Logístic de Riba-Roja de Túria, realitzat entre l'Institut Valencià d'Habitatge, SA i la Conselleria d'Obres Públiques, Urbanisme i Transports. [2003/M13369]
  
Subscrit, després de la tramitació prèvia reglamentària, entre l'Institut Valencià d'Habitatge, SA i la Conselleria d'Obres Públiques, Urbanisme i Transports, el 12 de juny de 2003, un conveni de finançament i execució d'obres d'urbanització de la primera fase dotacional pública del Parc Logístic de Riba-Roja de Túria, i en compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1047/2003, i que figura com a annex d'esta resolució.
  
València, 12 de desembre de 2003.- La directora general de Relacions amb les Corts i Secretariat del Govern: Alida Mas Taberner.
  
Conveni de finançament i execució d'obres d'urbanització de la primera fase dotacional pública del parc logístic de Riba-roja de Túria, realitzat entre l'Institut Valencià d'Habitatge, SA i la Conselleria d'Obres Públiques, Urbanisme i Transports.
  
València, 12 de juny de 2003.
  
Reunits
  
D'una banda, José Ramón García Antón, conseller d'Obres Públiques, Urbanisme i Transports, de conformitat amb l'atribució legal de competències que li atorguen la Llei 5/1983, de 30 de desembre, de Govern Valencià, i la resta de disposicions d'aplicació, i facultat per a la subscripció del present conveni per Acord del Govern Valencià de 3 de juny de 2003.
  
I, d'una altra banda, Mª Luisa Gracia Giménez, gerent de l'Institut Valencià d'Habitatge, SA, en nom i representació de l'Institut Valencià d'Habitatge, SA, empresa pública de la Generalitat Valenciana, la constitució del qual acordada per Decret 61/1987, d'11 de maig, del Consell de la Generalitat Valenciana (DOGV d'11 de maig de 1987), es va formalitzar en escriptura autoritzada pel notari de València, Antonio Beaus Codes, el dia 23 de juny de 1987, i que va ser inscrita en el Registre Mercantil de la província de València, tom 2.018 general, 1.341 de la secció tercera, foli 123, full número 13.997, inscripció 1a.
  
La seua legitimació per a este acte resulta en virtut d'apoderament especial conferit per Acord del Consell d'Administració de l'Institut Valencià d'Habitatge, SA, en la reunió del dia 7 d'octubre de 2002
  
Les dos parts es reconeixen recíprocament, en el caràcter amb què intervenen, plena capacitat jurídica per a contractar i obligar els seus respectius manadors, i, a l'efecte
  
Exposen
  
Primer. La Conselleria d'Obres Públiques, Urbanisme i Transports, a través de la Direcció General de Transports, inclou entre les seues línies d'actuació l'impuls a la instal·lació d'activitats logístiques, com a element estratègic per a la competitivitat del sector del transport de mercaderies.
  
En este marc la Direcció General de Transports de la COPUT ha realitzat una sèrie d'actuacions encaminades a la implantació de una àrea logística a Riba-roja de Túria, que es concreten en:
  
- Estudi de localització i viabilitat del Parc Logístic Metropolità de València, en el qual, després d'una anàlisi de diverses alternatives, es va concretar la localització òptima per a este espai.
  
- Pla especial de delimitació d'àrea de reserva per a l'ampliació del patrimoni públic del sòl, aprovat definitivament per la Conselleria d'Obres Públiques el 6 de març de 2001, que delimitava l'àmbit del pla com a àrea per a l'ampliació del patrimoni públic de sòl, legitimant en este espai l'expropiació dels béns i els drets afectats per l'actuació.
  
- Pla especial d'ordenació d'usos de l'àrea de sòl dotacional públic primera fase Parc Logístic de Riba-roja de Túria, aprovat definitivament el 27 de juny de 2002, que té per objecte l'ordenació de la primera fase del parc logístic, amb la creació d'una àrea de sòl dotacional per al depòsit i reparació de contenidors.
  
Les dites instal·lacions logístiques constituiran una important infraestructura pública de la Generalitat Valenciana, que generarà rendibilitat tant social com econòmica per a la Generalitat.
  
Segon. L'Institut Valencià d'Habitatge, SA, empresa pública de la Generalitat Valenciana, té com a objecte social, entre altres activitats «....la promoció, la gestió i l'execució d'activitats urbanístiques en general i, en particular, la realització de tot el conjunt d'operacions que resulten necessàries per a l'execució de plans d'urbanisme i programes d'actuació propis o aliens... » així com «...l'adquisició i l'alienació de sòl per qualsevol dels procediments legalment establits, a fi de constituir reserves o per a portar a terme actuacions o programes prevists en matèria urbanística o d'habitatge, tant per la Generalitat, com per la mateixa societat, així com la gestió, l'administració i la disposició d'este...». Així mateix, s'inclou en el seu objecte social la possibilitat, després de l'autorització prèvia del Govern Valencià, de subscriure convenis per a facilitar el finançament i la construcció d'infraestructures públiques de titularitat de la Generalitat Valenciana.
  
Tercer. Que la Conselleria d'Obres Públiques, Urbanisme i Transports de la Generalitat Valenciana ha resolt encomanar a l'Institut Valencià d'Habitatge, SA, la gestió necessària per a facilitar el finançament i l'execució de les obres d'Urbanització del sòl dotacional públic primera fase del Parc Logístic de Riba-roja de Túria, per a això acorden atorgar el present conveni a l'empara del que disposa l'article 5 de la Llei 3/1996, de 30 de desembre, de Mesures de Gestió i Organització de la Generalitat Valenciana.
  
Clàusules
  
Primera. Objecte del conveni.
  
Constituïx l'objecte del conveni el finançament i l'execució de les obres d'urbanització de l'àrea de sòl dotacional públic fase primera del Parc Logístic de Riba-roja de Túria destinada a l'estacionament de contenidors segons el projecte redactat i supervisat per la Direcció General de Transports de la Conselleria d'Obres Públiques, Urbanisme i Transports lliurat a l'IVVSA, perquè una vegada aprovat es puga iniciar la contractació de les referides obres.
  
Segona. Pressupost del conveni de finançament i execució de les obres d'urbanització.
  
El pressupost inicial del conveni és de huit milions nou-cents trenta-cinc mil huit-cents noranta-set euros amb huitanta-un cèntims (8.935.897,81 e), sense perjuí dels reajustaments que posteriorment fóra necessari incloure.
  
La quantitat abans referenciada correspon als conceptes estimats següents:
  
- El pressupost d'execució per contracta, pressupost que resulta d'incrementar el PEM aplicant els percentatges que corresponguen: 6.700.000 euros
  
- Els honoraris de direcció d'obra: 144.000 euros
  
- Control de qualitat: 43.000 euros
  
- Despeses abonades a les companyies subministradores: 45.000 euros
  
- L'IVA corresponent d'aplicació als anteriors conceptes: 1.109.120 euros
  
- El cost del finançament (interessos, comissions, etc.) que l'IVVSA haja d'abonar a l'entitat o a les entitats finançadores finalitzada la urbanització: 490.147,19 euros
  
- Despeses financeres que l'IVVSA abonarà durant l'execució de les obres d'urbanització, IVA inclòs: 82.985,82 euros
  
- El 4% de despeses de gestió, IVA inclòs: 321.644,80 euros
  
Tercera. Règim jurídic del present conveni.
  
El present conveni de finançament i execució d'obres d'urbanització es regirà en primer lloc pel que disposen les seues clàusules i pel que disposa l'article 5 de la Llei de la Generalitat Valenciana 3/1996, de 30 de desembre, de Mesures de Gestió i Organització de la Generalitat Valenciana, i, si no n'hi ha, per analogia; i se seguirà este orde, pel Decret 35/1988, de 21 de març, del Govern Valencià, Regulador dels Convenis d'Encàrrec de Gestió, per les disposicions de la Llei de Contractes de les Administracions Públiques i, finalment, per les altres normes de dret administratiu. Si no n'hi ha este últim, són aplicables les normes de dret privat.
  
Quarta. Finançament I Forma De Pagament Del Conveni
  
La Conselleria d'Obres Públiques, Urbanisme i Transports de la Generalitat Valenciana abonarà a càrrec dels seus pressuposts a l'Institut Valencià d'Habitatge, SA, la totalitat de l'import objecte del present conveni, que serà:
  
L'import del pressupost definit en la clàusula segona, és a dir, 8.935.897,81 euros, que s'abonarà a l'IVVSA en les anualitats següents:
  
 CAPÍTOL VI CAPÍTOL III
  
Any 2003 1.100.000,00 e
  
Any 2004 1.960.000,00 e
  
Any 2005 1.960.000,00 e
  
Any 2006 1.960.000,00 e
  
Any 2007 1.465.750,62 e 490.147,19 e
  
i s'arreplegarà en els pressuposts de la Generalitat Valenciana de l'exercici 2003 i següents.
  
La dita partida procedirà de les aplicacions pressupostàries 74.06.383.53.22601, projecte FN500, Instal·lacions Logístiques, i 13.83.1816.79661 del pressupost de 2003 i de les que a l'efecte s'habiliten en els exercicis 2004, 2005, 2006 i 2007.
  
Forma de pagament
  
Durant l'execució de les obres els pagaments a l'Institut es justificaran per mitjà de certificats d'obra expedits per la direcció facultativa i factures per la resta de conceptes de despesa, aprovades per la societat i conformades per la Direcció General de Transports, i s'adequaran els lliuraments a les anualitats previstes. Si les despeses efectuades en un exercici pressupostari superaren l'import de l'anualitat, el pagament de l'excés serà proposat per a la següent. S'inclou com a annex I el quadre de finançament corresponent.
  
Una vegada concloses les obres d'urbanització, es procedirà a l'ajust definitiu del pressupost del conveni i l'Institut Valencià d'Habitatge, SA, presentarà durant el primer trimestre de cada any un únic certificat per l'import anual, i es procedirà a la liquidació dels interessos en l'última anualitat del conveni. Amb ocasió de la revisió del pressupost del conveni s'elaborarà nou quadre de finançament actualitzat.
  
Cinquena. Ampliació del finançament.
  
El finançament s'ampliarà en totes les modificacions i els projectes complementaris que experimenten el projecte d'execució.
  
El pressupost definitiu del present conveni serà el que resulte després de l'ajust del cost definitiu de les obres d'urbanització i que es definirà en el moment de la recepció definitiva de les obres d'urbanització per part de la Conselleria d'Obres Públiques, Urbanisme i Transports de la Generalitat Valenciana.
  
Sisena. Contractació realitzada per la societat.
  
La contractació realitzada amb tercers per l'Institut Valencià d'Habitatge, SA, per a portar a terme les obres d'infraestructures objecte del present conveni, observaran les regles següents:
  
1. Pel que fa a la capacitat de les empreses, la publicitat, el procediments de licitació i les formes d'adjudicació s'aplicaran les prescripcions de la Llei de Contractes de les Administracions Públiques i les disposicions que la despleguen.
  
2. S'inclouran les clàusules que s'estimen pertinents per a l'adequada defensa per les dites societats i per l'administració dels interessos públics afectats.
  
3. L'orde jurisdiccional contenciós administratiu és el competent en totes les qüestions que se susciten en relació amb les fases de preparació i adjudicació de les obres.
  
La Conselleria d'Obres Públiques, Urbanisme i Transports participarà en el procediment d'adjudicació de les obres, amb la presència de dos representants en la mesa que assistisca a l'òrgan de contractació.
  
La contractació realitzada per l'IVVSA per a l'execució del present conveni obligarà a la Conselleria d'Obres Públiques, Urbanisme i Transports.
  
L'Institut Valencià d'Habitatge, SA exigirà a l'empresa adjudicatària de les obres una fiança o qualsevol altra garantia suficient, que mai no podrà ser inferior al 4% del preu del contracte realitzat amb aquella, i que serà tornada, si és procedent, una vegada efectuada la liquidació final, i una vegada finalitzat el període de garantia.
  
Setena. Despeses de gestió.
  
En compensació als servicis, a les responsabilitats i a les despeses de gestió que l'encàrrec comporta, l'IVVSA percebrà un quatre per cent del pressupost definitiu del conveni -excloses les despeses financeres-, més l'IVA corresponent.
  
Huitena. Execució, recepció i liquidació de les obres.
  
Es preveu un termini d'execució de les obres d'urbanització de 9 mesos, i el seu inici per al juliol de 2003, sempre que estiga aprovat definitivament el PAI corresponent junt amb el projecte d'urbanització.
  
La recepció de les obres s'efectuarà per la COPUT i l'IVVSA dins dels 30 dies següents a la presentació del certificat de final d'obra i la documentació complementària subscrita per les unitats tècniques.
  
En el termini de 3 mesos des de la recepció, la societat presentarà la liquidació econòmica de les obres, que servirà de base per a l'aprovació per la Conselleria de la liquidació final del conveni, i la determinació del pressupost definitiu del conveni.
  
Respecte de la responsabilitat, és aplicable el que establix la Llei de Contractes de les Administracions Públiques i el Codi Civil. La conselleria assumirà la responsabilitat patrimonial que com a administració promotora li correspon.
  
Novena. Termini de garantia.
  
S'establix en un any des de la recepció de les obres, i tindrà l'abast, el contingut i els efectes regulats en la legislació de contractes de les administracions públiques.
  
Deu. Seguiment i interpretació del conveni.
  
Es constituirà una comissió per al seguiment i la interpretació de les actuacions derivades d'este conveni, constituïda per un representant tècnic de l'IVVSA, i un altre de la Conselleria d'Obres Públiques. Podran també designar-se suplents dels membres de la comissió.
  
Les funcions de la comissió seran les següents:
  
a) Assegurar la coordinació dels diversos projectes durant el període de la seua redacció, tramitació i execució.
  
b) Tindre coneixement de les incidències, tant tècniques com administratives, dels projectes i obres, i es proposa el que es considere oportú.
  
c) Interpretar, en cas de dubte, les normes i les previsions d'este acord, i en conseqüència, proposar les decisions oportunes sobre les variacions o els canvis aconsellables en l'execució de cada un dels projectes i obres.
  
Onze. Resolució i rescissió.
  
Podrà donar lloc a la resolució l'incompliment, per qualsevol de les parts firmants, d'alguna de les obligacions essencials assumides en este, després de la comunicació prèvia de l'incompliment. La resolució podrà també produir-se de mutu acord. Esta causa de resolució tindrà els efectes que les parts decidisquen en l'acord raonat de resolució convencional que haurà de ser subscrit per estes.
  
D'acord amb el que establix l'article 7.3 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriu la Generalitat Valenciana, el Govern Valencià podrà procedir a la rescissió d'este conveni, si durant el primer any a partir de la seua firma no s'executa la prestació corresponent a l'exercici.
  
Dotze. Termini de vigència.
  
El termini de vigència del present conveni finalitzarà una vegada que la COPUT haja efectuat l'última transferència que es derive del compliment de les anualitats previstes en la clàusula quarta del present conveni, i podrà ser prorrogat anualment si per a l'execució de les actuacions arreplegades en este es necessitara un termini superior.
  
I com a prova de conformitat amb tot el que s'ha exposat anteriorment, firmen per duplicat exemplar i a un sol efecte, el present conveni, en la data i al lloc indicats en l'encapçalament.
  
EL conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN
  
La gerent d' IVV, SA,
  
Mª LUISA GRACIA GIMÉNEZ